Geraldine Scholtz die nuwe naam op almal se lippe - Afrikaanse Musiek Nuus
Geraldine Scholtz die nuwe naam op almal se lippe
Sommer is ’n popliedjie uit die pen van Johan Oberholzer en vervaardig deur Murray Lubbe (The Hit Factory) en gaan oor ’n meisie wat verlief is op iemand wat haar nie raaksien nie. Die treffer is die perfekte pasmaat vir die nuweling se sterk, helder stem en is beslis iets waarby gehore van alle ouderdomme sal aanklank vind.
Met treffers soos Af en Af, Laaste asem, Vat my hoër, My alles en ’n totaal van meer as ’n 100 nr. 1 titels op nasionale en internasionale radiostasies, het Johan hom as een van ons land se mees produktiewe en suksesvolle liedjieskrywers gevestig. “Sommer is vir my ‘n besonderse unieke liedjie vir ’n besonderse unieke talent. Geraldine is beslis ’n vars briesie in die bedryf, veral met haar vernuf op instrumente en sjarme op die verhoog” sê hy.
“Daar is soveel mense wat wens dat iemand spesiaal hulle sal raaksien. Ek het vir Johan verduidelik waaroor ek wil hê die liedjie moet gaan en hy het my emosies in spesiale woorde neergepen. Ek voel dat ’n mens meer in die oomblik leef as jy sing oor iets wat jy voel en ervaar. Die liedjie is baie spesiaal vir my. Nie net oor wat dit beteken nie, maar ook omdat ek na jare se harde werk kan sê dat dit my eie een is,” borrel Geraldine, vir wie hierdie vrystelling een van die hoogtepunte van haar loopbaan is.
“My musiek is baie eerlik en ek deel my hart met luisteraars. Ek sing altyd liedjies waarmee ek ’n konneksie het of wat my waardes uitbeeld. My doel is om iets vars na die mark te bring, waarna alle ouderdomsgroepe kan luister en geniet.”
Geraldine woon tans in Witrivier, in die Laeveld, maar kuier gereeld in Gauteng vir optredes. Sy was van kleins af lief vir musiek en het gereeld, met die haarborsel as mikrofoon, deur die huis geloop en sing. Omdat sy nie mal was oor sport nie, het sy in die laerskool begin koor sing en dit is net hier waar haar passie vir musiekmaak behoorlik vlam gevat het. Klavier sowel as kitaarlesse en stemopleiding het gevolg en sy het aan Eisteddfod-kompetisies begin deelneem, waar sy baie goeie resultate behaal het.
Alhoewel sy vir ’n hele ruk operamusiek gesing het, het sy op hoërskool besluit om eerder op popmusiek te fokus en daarvan gedroom om haar talent met die wêreld te deel.
Bly ophoogte van Geraldine se loopbaan op Facebook, Twitter en Instagram.
VORIGE Bekend sanger word pa!
Piekniek & Musiek verskaf die klankbaan vir jóú Sondaemiddae VOLGENDE
6 September 2019 Digitaal